**Pamokos tema: „Vilties piligrimai: kelionė su Dievu jubiliejiniais metais“**

Klasė: 5–6  
Trukmė: 45 min.

|  |  |
| --- | --- |
| **Pamokos uždavinys:**  Susipažindami su jubiliejinių 2025 metų „Vilties piligrimų“ simbolika ir idėja, mokiniai, kurdami kūrybinį darbą grupėse, paaiškins piligrimystės ir vilties reikšmę. | |
| **1. Įžanga (10 min.).**  **Mokytojo pasveikinimas ir malda:** „*Nors eičiau tamsiu slėniu, nebijosiu pikto, nes Tu su manimi“* [Ps 23,4](https://biblija.lt/index.aspx?cmp=search).  **Diskusija:**   * Mokytojas rodo nuotraukas ar trumpą vaizdo įrašą apie piligrimystę (pvz., Šv. Jokūbo kelią https://www.youtube.com/watch?v=Eqs6pFB7g3o, kelionę į Romą ar Lietuvoje esančius piligrimų maršrutus). * Klausimas diskusijai: *Kas yra piligrimas? Kuo jis skiriasi nuo paprasto keliautojo?*   **2. Pagrindinė dalis (25 min.)**  **a) Teorinė dalis (10 min.):**  Mokytojas pristato jubiliejinių metų „Vilties piligrimų“ idėją ir reikšmę, paaiškinama, kad 2025-ieji yra Jubiliejiniai metai skirti atsinaujinimui ir vilties kelionei su Dievu.  Aptariama, ką reiškia būti „Vilties piligrimu“ šiandieniniame pasaulyje. (Ištrauka iš Šventojo Rašto apie viltį (pvz., Jer 29,11 – *„Aš žinau savo užmojus, – sako Viešpats, – užmojus suteikti jums viltį ir ateitį*“).  **b) Grupinis darbas (15 min.).** Mokinius padalinti į grupes. Užduotis:  Naudodamiesi [**Piligrimystės kortelėmis**](#bandom) sukurkite simbolinį kelionės žemėlapį „Piligrimų kelionė“ ir surašykite 3–4 dalykus, kurie jūsų gyvenime simbolizuoja piligrimystę.   * Mokytojas trumpai aptaria, kaip mažais veiksmais galime tapti „vilties piligrimais“. Perskaitoma ištrauka apie viltį. Rom 15,13:*13 Taigi vilties Dievas jus, gyvenančius tikėjimu, tepripildo visokių džiaugsmų ir ramybės, kad Šventosios Dvasios galybe būtumėte pertekę vilties.*   **3. Apibendrinimas ir refleksija (10 min.):**   * Kiekviena grupė pasidalindama savo mintimis pristato darbą. * Kiekvienas mokinys užpildo sakinius:   + „Šiandien supratau, kad būti piligrimu reiškia…“   + „Vienas dalykas, kurį noriu pritaikyti savo gyvenime iš šios pamokos, yra…“   **Pabaigos malda. Pvz.:** [**jubiliejinių 2025 metų malda**](#malda)**.** | **Ugdomos kompetencijos:**  *Pažinimo kompetencija, SESG.*  **Priemonės:**   * Šventasis Raštas. * Iliustracijos, PPT pateiktis *Jubiliejiniai 2025 metai*. * Piligriminės kortelės. * Popierius ir pieštukai, flomasteriai kūrybinei veiklai. |

**Piligrimystės kortelės**

|  |  |  |  |
| --- | --- | --- | --- |
| 1. **Kelionės pradžia**   Kokią intenciją nori pasiimti į šią kelionę?  Kam norėtum melstis ar padėkoti? | 1. **Iššūkių įveikimas**   Ką darai, kai susiduri su sunkumais tikėjime?  Kaip gali stiprinti savo dvasinį pasitikėjimą Dievu? | 1. **Pagalbos ranka**   Kaip gali padėti kitiems šioje piligrimystėje?  Kaip mažas geras darbas gali atnešti viltį kitam? | 1. **Malda ir susikaupimas**   Kodėl svarbu skirti laiko maldai kasdien?  Kaip jauti Dievo artumą per maldą? |
| 1. **Dėkingumo stotelė**   Už ką esi dėkingas savo gyvenime?  Kaip gali parodyti dėkingumą Dievui ir kitiems? | 1. **Vilties žemynas**   Kaip gali tapti vilties ženklu savo aplinkoje?  Kokie maži dalykai gali padėti augti tikėjime? | 1. **Piligrimystės pabaiga – nauja pradžia**   Ką naujo supratai apie save ir savo tikėjimą?  Kaip gali tęsti šią kelionę kasdieniame gyvenime? |  |

**Jubiliejinių 2025 metų malda**

*Tėve, kuris esi danguje,   
tegul tikėjimas, kurį mums davei per savo Sūnų  
Jėzų Kristų, mūsų brolį,  
ir meilės liepsna,  
Šventosios Dvasios išlieta mūsų širdyse,  
pažadina mumyse Tavo Karalystės atėjimo  
palaimingąją viltį.*

*Tegul Tavo malonė mus perkeičia,  
kad taptume darbštūs Evangelijos sėklų augintojai,  
ir jos perkeistų žmoniją bei visatą  
su pasitikėjimu laukiant  
naujo dangaus ir naujos žemės,  
kai įveikus blogio jėgas  
amžiams bus apreikšta Tavo šlovė.*

*Tegul Jubiliejaus malonė atgaivina mumyse,  
Vilties piligrimuose,  
dangiškųjų gėrybių troškimą  
ir teišlieja ant viso pasaulio  
mūsų Atpirkėjo džiaugsmą bei ramybę.*

*Tau, amžinai palaimintasis Dieve,  
tebūnie gyrius ir šlovė per amžius.  
Amen.*